  Виталий Пронин Выставка сӥземын та музейлэн 35 ар тырмонэзлы но Удмуртилэн кунлык басьтэмез дырысен 95 ар тырмонлы.Республикаысьтымы суредан искусствоосъя музей егит на ке но, фондаз туннэ 12 сюрслэсь ятыр суредъёс утисько. Музейлэн кивалтӥсез Т. Глухова верамъя, нырысетӥ адӟытон татын радъяськиз 1980-тӥ арын 29-тӥ коньывуонэ.- Соин ик 29-тӥ коньывуонэ музеямы «Усьтэм ӧсъёслэн нуналзы» луоз, - вера Татьяна Владимировна. - Вань мылкыд карисьёс чик дунтэк экскурсие лыктыны, выставкаез адӟыны быгатозы. Со сяна, туэ Удмуртилэн кунлык басьтэмез дырысен 95 ар тырме. Та кык лыдпусъёслы сӥзьыса ик, ми усьтӥськом «Вашкала музъемлэн буёлъёсыз» адӟытонмес. Со кык люкетлэсь луоз. Нырысетӥяз возьматӥськоз удмурт калыклэн искусствоез, культураез, сям-йылолъёсыз, сое адӟыны луоз тодмо художникъёслэн Н. Косолаповлэн, А. Холмогоровлэн, С. Виноградовлэн, М. Гариповлэн, И. Безносовлэн но мукетъёсызлэн ужъёссы пыр. Выставкалэн кыкетӥ люкетэз сӥземын совето вакытысь живописьлы, графикалы, скульптуралы, кылсярысь, И. Глазуновлэн, Т. Яблонскаялэн. А. Шиловлэн, С. Малютинлэн, Ткачёв агай-вынъёслэн суредъёссы пыр.Суредан искусствоосъя музей шаерамы улӥсьёслы усто кузьым но дасяз. 27-тӥ коньывуонысен 7-тӥ шуркынмонозь та выставкае пырон дун луоз музейлэн аресэз быдӟа, 35 манет гинэ. 6+Галина Семёнова Теги: адытон суредаськон  